Predkladacia správa

Správa o stave ochrany osobných údajov sa predkladá na základe § 28 písm. m) zákona č. 52/1998 Z. z. o ochrane osobných údajov v informačných systémoch v znení zákona č. 241/2001 Z. z.
 Správa bola vypracovaná s cieľom informovať vládu Slovenskej republiky, Národnú radu Slovenskej republiky, ale aj širokú verejnosť o stave ochrany osobných údajov v Slovenskej republike.     
Správa dokumentuje činnosť Štátneho dozoru nad ochranou osobných údajov v informačných systémoch za obdobie od 6. októbra 2000 do 6. októbra 2001. Poskytuje ucelenú informáciu o situácii v oblasti ochrany osobných údajov v Slovenskej republike a o aktivitách štátneho dozoru, ktoré vykonáva na základe zákona č. 52/1998 Z. z. o ochrane osobných údajov v informačných systémoch a medzinárodných dokumentov týkajúcich sa ochrany osobných údajov, ku ktorým Slovenská republika pristúpila. Obsahuje stručný prehľad podnetov a najčastejších otázok, s ktorými sa občania obracali na štátny dozor počas uvedeného obdobia, a na vybraných prípadoch ilustruje aplikáciu zákona č. 52/1998 Z. z. v rôznych špecifických situáciách. V správe sa  uvádzajú aj výsledky najnovšieho výskumu zameraného na zistenie znalosti občanov o svojich právach v oblasti ochrany osobných údajov. Okrem praktického uplatňovania zákona č. 52/1998 Z. z. v praxi je osobitná časť správy venovaná aj pripravovanému návrhu novely citovaného zákona s uvedením najpodstatnejších zmien, ktoré by mal návrh tejto novely priniesť. Súčasťou správy je aj prehľad o pridelených finančných prostriedkoch pre potreby štátneho dozoru a ich využití.
	Správa bola zároveň predložená Národnej rade Slovenskej republiky na vedomie.